Ռուսական կողմը, ամեն դեպքում, բանակցությունների վերսկսման, կարգավորման գործընթացում ճեղքում ապահովելու առումով առաջին և թերևս հիմնական քայլերն ակնկալում է հայկական կողմից, եթե չասենք փորձում է դրդել այդ քայլերին: Ընդ որում, Լավրովն առանց թաքցնելու հայտարարում է, որ պատերազմը տեղի է ունեցել հենց այն պատճառով, որ Հայաստանը հրաժարվում է կատարել այդ քայլը: «Ես չեմ կարող որոշել Հայաստանի, Ադրբեջանի կամ ղարաբաղցիների փոխարեն, բայց ես կարծում եմ, որ եթե մեզ հաջողվեր քաղաքական գործընթացում առաջ շարժվել, թեկուզ մի փոքր, եթե մենք թեկուզ նախանշեինք ընդհանուր սկզբունքներ, որոնք կողմերը գոնե հիմք կընդունեին արդեն իրավականորեն պարտավորեցնող փաստաթղթերի մշակման, նախապատրաստման համար, իհարկե, դա ոչ միայն կարևոր դեր կխաղար բանակցությունների վերսկսման համար, այլ նաև զսպող գործոն կհանդիսանար բռնության բռնկումներ թույլ չտալու համար»,- ասում է Սերգեյ Լավրովը: Նրա ակնարկն առավել քան թափանցիկ է՝ եթե այդ ակնկալվող քայլերը չկատարվեն, նոր սրացումները, պատերազմական նոր գործողությունները շարունակվելու են. սա ավելի շատ շանտաժի է նման: